นายกรัฐมนตรี ห่วงใยพี่น้องเกษตรกร ทุ่ม 3 หมื่นล้านบาทผ่าน ธ.ก.ส. สานฝันสร้างอาชีพ ยกระดับรายได้ ขจัดความยากจนภาคเกษตร
นายธนกร วังบุญคงชนะ โฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ได้เน้นย้ำให้ความสำคัญและติดตามการเร่งแก้ปัญหาให้กับเกษตรกรเพื่อให้เกิดการสร้างงาน สร้างอาชีพ สร้างรายได้ โดยกระทรวงเกษตรและสหกรณ์ ร่วมกับธนาคารเพื่อการเกษตรและสหกรณ์การเกษตร ได้ดำเนิน “โครงการสานฝันสร้างอาชีพและยกระดับรายได้เกษตรกร” วงเงินกว่า 30,000 ล้านบาท สนับสนุนเงินกู้เป็นเงินทุนหมุนเวียนให้กับเกษตรกร เพื่อเป็นส่วนหนึ่งในการส่งเสริมการประกอบอาชีพด้านการเกษตรให้กับเกษตรกรหรือประชาชนที่มีความสนใจประกอบอาชีพ เน้นอาชีพที่มีตลาดรองรับ มีการประกันราคารับซื้อผลผลิต ให้สามารถสร้างรายได้ในระยะสั้น 4 - 6 เดือน ซึ่งจะมีผลตอบแทนเบื้องต้นเพียงพอต่อการดำรงชีพโฆษกประจำสำนักนายกรัฐมนตรี กล่าวเพิ่มเติมว่า โครงการสานฝันสร้างอาชีพและยกระดับรายได้เกษตรกร ที่เกิดขึ้นในครั้งนี้ ถือเป็นโครงการที่จะทำให้เกษตรกรที่ประสบปัญหาน้ำท่วม ภัยแล้งและวิกฤตโควิด – 19 รวมทั้งที่เก็บเกี่ยวผลผลิตแล้วมีช่วงว่างงาน สามารถเข้าถึงเเหล่งเงินทุนได้รายละไม่เกิน 100,000 บาท เพื่อนำเงินทุนนี้ไปสร้างอาชีพตามที่ตลาดต้องการได้ ปล่อยกู้เป็นรายบุคคล ใช้บุคคลหรือหลักทรัพย์ค้ำประกันได้โดยไม่ต้องเขียนโครงการ เพียงต้องแจ้งว่าจะนำเงินทุนไปทำอะไร ขายให้ใครและราคาเท่าไหร่ สามารถยื่นสมัครโครงการฯ ได้ที่ ธ.ก.ส. ทั่วประเทศ โดยเริ่มจ่ายเงินตั้งแต่ 1 กรกฎาคม 2564 ถึงวันที่วันที่ 31 มีนาคม 2567 ซึ่งระยะ 1-3 ปีแรก อัตราดอกเบี้ยร้อยละ 4 และปีที่ 4 - 5 ดอกเบี้ยตามปกติของธนาคาร